1Um Korintus dam ozom vaba? Alat uledemta na im ahebu eho modem neàna tadem vaba? Im Boehàda Yesus Aho duzu eba im vameadaha bak em aaha vaba? Labi Aho eba gagohemu eho ba Am im vameadume esmozi laiamda meidatelehe vaba? Labi laha eho im Boehàda Yesus Amti vou ali im Abada meedam dàt modemu eho Am im aime im dedateli uba vameadume modeha uho Yesus bake tu vuzehi im Abada um meedam vaba? 2Dam totbaho labe neha, “Kristusat Aho ba eba gagu olu Am im vameadume esmozi laiamda meida modem kaio,” lahame gagodam meo dam laba um akati vi tau gagodàla? Uho, “Em ame da am tame,” lahame ozome vuzehem vaba? Eho amu ame Im Neàna lam uba vameadume um ozobohudedàmu im Boehàda Yesus labe Aho uba modi um Amti vou ali meedam dam um am taia? Lahana ame bak lam uhumo it aame ozobohudi fa nehame gagom vaba? “Làhà imbot. Em ame da meida am tame,” lahame it ozobohudi fa eba labi gagodam vaba? Ame bak lam bisi vi ozome gagom neà dam gi um am taia? 3Damat vedi neha, “Paulusat ba Kristusat Aho gagu olu Am im vameadume esmozi laiamda meida modem kaio,” lahame eba aame feàtàom dam laba eho gi nehi daetesu vameadam bak. 4Kristusat Aho Barnabasti emti gagu olu iho Am im vameadume esmozi laiam dam totbahot modemu iho ozoha, Alat iba gagoho bak lam iho uba le meedàmu iho na àm bakti vao udem bakti gi uba bak dedate ahumdi vou faodam neà bak. 5Labi im ahim Kristusat Aho gagu olu Am im vameadume esmozi laiam dam totbaho modemu im lahi ehedata lahi ibidati laha vou godume uba bak dedate na àm bak ahumdi vou faodam neà bak. Kristusat Aho gagu olu Am im vameadume esmozi laiam dam totbaho lamti im Boehàda Yesus labe Am vahadam zi lamti Petrusti laham dam labe iho ame Im Neàna lam bak mei bake vou vameatedam di lam im lahi Kristus bake tu vuzehehe lahi lamti vou godam damat uba bak dedate na àm bak ahumdi vou faodam neàna im ahim nibe lahaha bak. 6Làhà uho gi iba Barnabasti im ahim nimota faki mode. Labi ihimo anekehà ibida na modeme doili na àmna vame àdam bake ahumdi voohe? Im laha na àm bak gi uba bak dedate ahumdi vou faodam neà taia? 7Uho iho bak damat nehame meedam bak um ozom vaba? Tentara labe ibi iho tentarali meedam im lam iho meedam labe ihimo doili na vame àda. Labi sue vame duada. Labihadam vaba taia? Gi iba im gagu oluhu boehàda labe am doi laba ahumdi na vame àda. Sue vame duada. Labihadam bak tadehe taia? Labi laha na debe soalemda lam laha na debe soali ame na modeme vahedam di lam ba ame na àm vab alia vahedam vab taia? Gi ame dam ahebu iho vanamaha bak ame na zoho lam ve àm neàna taia? Labi laha na fi ho deda labe am domba dotet ufeam di ame dotet tau uddam neàna taia? Im gi labihadam meo bak. Labihadàmu iho Kristus Aho amu Am im vameadume esmozi laiam dam nibe iho im Alabada uba li meedam di labe iho na àm bak gi uba ahumdi vou faodam neà bak. 8Eho etei lab gagoho bak lam uho ozom, eho gi im bak damat ibi iho lab ozome meedam bak lam, “Bak lam bisi neà bak am tame,” lahame vi ozodam bak lamota ozome uba labi gagohe? Vabà! Alat aham di iube Musa bake vameadume aho toedume fi hasi vàmadi esuhu Im Feàna lam gi ame bak lam laha gagohona taia? 9Alat Vameadaha Im Toedahana laba Musat aham di iube im meida nehi toeme esuhu im ehe bak. “Damat gandum oo fet veimome nu atelo modem di sapi lo vààsu am nekehàbu labe gandum oo laba duzu duzuidume unadam labe vou làbo lebodam di labe am omto a loat giamule. Aho duzui duzuiam diat fokehe bake koena visoi àm neàte.” Lahame Musat aham di iube labihasu toeme esuhemu uho ozom, Alat gi ame sapi laba ozome faobekesi gagu Musat toehe. Vabà! 10Aho gi iba ozome gagu Musat toeme esuhuna taia? Imbo bak. Uho neham bak vi ozomale. Na debe utoholelo modem di dat bak vabiedamda lam modeo, gandum fi kbodume vaheme dehaleheda laba na nekehàsonabut dalu tom voou oo goaitoi nutabet fetti naubeti veimome fa nuta atemda modeo, ame dam ahim labe iho ame na modeme vanamaha bak laba gohali na ba ve àm bak laba vi tu ozome ahumdehe labe gi ozahit meedam dam taia? 11Làhàmu iho ame Da Kristus labe Aho meedaha Im Neàna lam uba vou le vameadaha bak lam iho gi dat na debe utoholelo modemdati ulohona meedahana taia? Labihàmu iho lab meedume vanamaha bak lam gohali na vame àm bake gi uba gagu ahumdi vou faodam neà bak taia? Ne, iho lab gagoho bak lam ahole gagoho bak. Uhumo na modeme fa iba lodam neà bak. 12Ne, uba li Alam Im Neàna vahokedam dam giida totbaho labe vedi neha, “Iho vahokehe bake gohali na àm bake gi uba gagu ahumdi vou faodam neà bak,” lahame meedam damat meedàmu eba tau meedam dam lamti emti iho laha gi ame baket fa modem neà bak. Iho Kristus labe Aba Aho meedaha Im Neàna lam ahamte alimeat uba nasi faasi vou vameatedam dam im amemu ame lab meedam bak gohali na vame àm bak bisi fa uba gagu ahumdi vou faodam neàda im am bak. Lahana iho uba gagu ahumdi vou faodam neànàme iho ba uba gagu ootedume ahumdi vou faodaha vabak. Im gi idoalehenàme gi ozahit keàtedi meeda. Gi gaili meeda. Na vabali meeda. Im gi labihadamnàme im ba uba gagom vabak. Iho gi geàmu im ahu tet teudi na ihimo meedam bak. Iho gi neham bak ozome labihadaha bak. Iho na àm bak uba gagu ahumdi vou faodameam uho fa meedume vanamai fa iho Kristus labe Aba Aho meedaha Im Neàna lam vou le vameadaha im lam uho tu vuzehem mom bak labna zohàme iho ame bak lam mali ahit na àm bak uba gagu ahumdi vou faodam moho bak. 13Uho nasi dam kota Yerusalem laba Fihasi Ala Bake Vou Baedam Num Vàmteabu laba na meedam dam modeo, damat Ala bake lomna ve vua vahudam tohe dam modeo, laham dam labe ibi iho na meedaha bak laba gohali ame meit vou lehena ve àm bak laba vi ozodale. Neham bak. Damat Ala bake vou baedalo modem di labe iho vou le lodamna lam ame tohe dam labe gut ve oteme Ala bake vou baedalo na fi ho vahudam beahuba laba zoho vua vahuda. Labi zoho tohe dam labe ihimo fa ve àdam meo bak. Ame dam labe iho meedaha bak laba gohali ame na zoho vi vame àm neàte. Ba fai vabak. Laham bak lam um ozohohunda taia? 14Labihàmu im Boehàda Yesus Aho amu ahe di iube laha nehi gagoho bak. “Meit Ebe Eho meedaha Im Neàna lam fa dam bake vou vameatedam bak lam gi ame bak labe gohali ame dam laba vi gagu ahumdi iho fa na vam bak am tame,” lahame labi gagu esuhu bak. 15Lahana emota nehaha bak. Eho ame Im Neàna lam uba le vahokedaha bake, “Uho ame bak gohali fa eba doi lole,” lahame uba gagu ahumdi tu vou faodam neànàme em ba uba gagu ootedume ame na vaha vabak. Eho ahit moho bak. Uho git ozom bake fa nehasu vi ozodale. Em etei uba neha, “Taho doi eba lu olule,” lahame ozome uba sunit nim toedume uba oluhu vabak. Eho doi uba vi gagom neànàme ahit moho bak. Neham bak. Eho gi doi uba gagu vam neàte. Lahana uho eba ba gagom bake em moho bak. Eho uba gagu ootedume uho fa uledi ame doi eba lu eho vameam làhà em ba nehi it ozome daetbadam vabiem bak. “Im Kristusbada vou vameatedaha bak lam eho gi uba faobekesi teo modeho,” lahame ba it ozome daetbadam vabiem bak labna zohàme em ba uba gagu ootedume doi vam moho bak. Em gi uba na tauleme vam vabnàme gi nehasu aidume elom neàte. 16Neham bak. Kristus amu eba neha, “Oho Em Im Neàna nim dam bake vou vameatedale,” lahame eba amu gagu oluhu labe eho ame bak lam meedam di em ba ebe eho lab meedaha bak laba ba it ozome daetbadam vabiem bak. Meit eba gagohona ehemo ozome modehe vabna ba akati eho ozome it daetbada? Em labiham vabiem bak. Labi laha Aho eba gagu oluhu bak lam eho uledi modem vabameam làhà, “Aiee!” Alat eba beome itaholem bak abo feàna modem bak ehe bak. 17Eho nehi ozo. Ame Im Neàna lam vou vameatedaha bak lam ehemo ozome uledi ame bak faasi deelehat meedameam làhà ebe eho meedaha bak gohali doi vam bak fa dam bake gagu ootedume ahumdi vou faodam neà bak. Lahana eho labihaha vabak. Ehemo ozome ame bak faasi meedaha vabak. Gi Alat eba gagu oluhu labe eho ame bak lam mu voom bi gi ame Im Neàna lam ule neàt keàtedi vou vameatedam bak. 18Ne lahana uho ozom, Alat Aho eba gagu oluhu bak lam eho gi ozahit ule neàt keàtedi meedam bak lam ame bak gohali em ana vam bake eho ame bak lam deelehat meedàla? Neha taia? Eho Kristus labe Aho amu Am im vameadume esmozi laiamda meida modem labe ame Im Neàna lam vou vahoketedam bake gohali eho na vam bak uba gagu ahumdi vou faodam neànàme eho ahit mu ame Im Neàna lam gi uba faobekesi teo vou vahoketedam bak. Ebe eho deelehat meedamna am bak. 19Uho ozom, em ba meit gagohe? Gi ehemo ozome duzu meedam bak. Ba ebe eho ozoho im lam ba meit gagu faatom vabak. Lahamnàme em ozahit dam ahebu taum dàt modem bak. Meit neha, “Ibi iho modi baleàhà baket modele,” lahame eba gagoidam di em gi ozahit uledi meedam tadem dàt modem bak. Abo mei na meedam da labe aba im gagomda labe am im meedam datti ulohona meedam bak. Dam dua bak labe im ahu modi bedi Kristus bake tu vuzehem bak laba ozome labihadam bak. 20Eho ame Alam Im Neàna lam Yahudi dam bake vou vameatedam di lam eho gi ame Yahudi dam labe ibi iho ozoho bak lam vi tau ulohodesu meedam labe ame im lam vou vameatedam bak. “Ame dam lam Kristus bake tu vuzehese,” lahame labihadam bak. Labi ame Musat aho lab toedume fi hasi esuhu Im Feàna lam em fi ham vaba ehemo duzuhunàme damat ame Im Feàna lam fi ham lahasuhu dam labe ibi iho ozoho bak lam eho vi tau ulohodesu meedam labe eho ame Im Neàna lam vou vameatedam bak. “Ame Im Feàna lam fi ham lahasuhu dam labe im ahu fa veimdi ame Im Neàna lam fa uledi Kristus bake tu vuzehese,” lahame eho gi ozahit labihadam bak. 21Labi laha eho Yahudi damat modem vab dam laba ame Alam Im Neàna lam vou vameatedam di eho gi ame dam labe ibi iho ozoho bak lam vi tau ulohodesu meedam labe ame im lam vou vameatedam bak. “Ame dam labe im ahu fa veimdi ame Im Neàna lam fa uledi Kristus bake tu vuzehese,” lahame eho gi ozahit labihadam bak. Lahana Kristus labe Aba Aho vameadume esuhu im lam eho keàtedi meedam labe em ba Alat vameadume esuhu im zi lam eho ba ohusesu voom vabak. 22Labi laha dam Kristus bake tu vuzehemta vuzehe. Lahana im ahulat, “Ame bak lam modem neào? Faio?” lahame ozodam bohu lahasuhu labe neàdem biem dam laba eho ame Im Neàna lam vou vameatedam di eho gi ame dam labe ibi iho fi ham im lam vi tau ulohodesu meedam labe ame Im Neàna lam vou vameatedam bak. “Ame dam labe im ahu fa veimdi ame Im Neàna lam fa uledi Kristus bake tu vuzehese,” lahame eho gi ozahit labihadam bak. Eho gi dam iudu iumti iudu iumti ahebu ulohonali ame Im Neàna lam vou vameatedam bak. “Ame dam zoho labe im ahu fa veimdi ame Im Neàna lam aime fa uledi Kristus bake tu vuzehi meedàmu Aho ame dam zoho soat vausu fa vei neàdedase,” lahame eho gi ozahit lamosi lemosidam bak. 23“Dam dua bak fa ame Im Neàna lam aime fà Kristus bake tu vuzehese,” lahame eho gi ozahigeàmu ame dam iudu iumti iudu iumti ahebu ibi iho ozoho bak laba vi tau ulohodesu meedam dateli ame Im Neàna lam vou vameatedam bak. Labihadam labe Alat amu neha, “Eho em damaleheda laba eho gi im neà bakta modidume esuida tame,” lahame amu fet ozome gagu vàmadi esuhu bak lam, “Fà imbodi Alat fa emti dam lamti iba ame baket meedase,” lahame eho labihadam bak. 24Um Korintus dam ahebu neham bak nim ozobohu dam taia? Damat vahi emoelo modem di, “Amat nasi keàtedi emoeme lafuela?” laham bak lam aalo modem di lam dam ahebu emoemta emoe. Lahana gi dat vàmtea nasi emoeme lafumda lam na vamda am bak. Labihàmu uho laha ame da keàtedi nasi lafuhuda lamti ulohona modele. Alat uba deelem bak laba ozome Aba Aho uba gagoho im lam ahebu uho laha mahate keàtedi meedume Aho uba ame bak lam gohali lomna vam bak laba meedale. 25Labi uho neham bak laha ozomale. Dam ame emoem bak lam modelo modem di amu nasi fet vouhodam meo bak. Abo kikemna geàmu tet meedume fa neàdem bak ozome dihasi vouhoda. Labi neo dihasi vouhoda. Gi labihadam bak. Neham bak ozome labihadam bak. Dam giidat aame ozo, “Da lam nasi lafuhuda ame?” laham bak ozobohudemna abo ohula nom usumna lam vam bake labihadam bak. Lahana ame da labe aho nasi lafuhu bak gohali vamna lam na et damat auet modi vabome vuihàlehena lam gi kehàm vabna fa nemahubalem bak. Lahana ibi iho ba vamna labiham vabak. Ba diamut iho bak niba meedamna gohali Alat iba lomna lam abo gi labahana ba faidem vabna iho ba vam bak laba ozome iho gi, “Alat iba deelese,” lahame keàtedi meedam bak. 26Labi laha ame da labe emoem di aho ba ub oli ostame emoem vabak. Abo gi ohu tousu emoedume lafum bak. Labi laha dat aumbut meia ot foiam di aho gem vabak laba beom vabak. Abo gem bak laba ahit beom bak. Labi em laha gi ame bak laba ozome ulohonali ba ostame meedam vabak. Em gi ahu vàmadi Alat eba deelem bak laba ozome im Abada keàtedi iademe meedume novalo modem bak. 27Eho gi neham bak ozome labihadam bak. Eho ame bak lam meedam vabameam eho dam bake ame Alam Im Neàna lam vahokedume ame dam labe fa Kristus bake tu vuzehi meedamna eho vedi fa faidi Alat ba eba neha, “Om git modeho,” lahame gagu eba ame na gohalem vabna zohàme vou faovoi eho gi Alat eba deelem bak laba ozome ahit tet mali meedume neàdedam bak. Abo dat emoemda lam git modehemu ame emoem bake meia vahokemda labe aba neha, “Om git mode. Om nasi fa futole,” lahame gagu futoi aba ame na gohalem vabak lamti uloholemna zohàme eho ahit tet mali meedume neàdedam bak.
ace_Latn